LIETUVOS RESPUBLIKOS KONKURENCIJOS TARYBOS

PIRMININKAS

ĮSAKYMAS

DĖL COVID-19 LIGOS (KORONAVIRUSO INFEKCIJOS) VALDYMO PRIEMONIŲ ORGANIZUOJANT IR ATLIEKANT PATIKRINIMUS TVARKOS APRAŠO

PATVIRTINIMO

2021 m. gegužės 12 d. Nr. 2V-30

Vilnius

Vadovaudamasis Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.1 papunkčiu, Lietuvos Respublikos sveikatos apsaugos ministro-valstybės lygio ekstremaliosios situacijos valstybės operacijų vadovo 2020 m. birželio 16 d. sprendimu Nr. V-1471 „Dėl valstybės ir savivaldybių institucijų, įstaigų, valstybės ir savivaldybių valdomų įmonių darbo vietoms būtinų sąlygų“ ir siekdamas sudaryti saugias darbo sąlygas ir užtikrinti prevencines priemones, skirtas Konkurencijos tarybos pareigūnų, valstybės tarnautojų ir darbuotojų, dirbančių pagal darbo sutartis, Konkurencijos tarybos įgaliotų atlikti patikrinimus pagal Lietuvos Respublikos konkurencijos įstatymo 25 straipsnio 1 dalies 1 punktą ir dokumentų peržiūrą pagal Lietuvos Respublikos mažmeninės prekybos įmonių nesąžiningų veiksmų draudimo įstatymo 9 straipsnio 1 dalies 1 punktą, darbingumui ir sveikatai patikrinimo metu išsaugoti,

t v i r t i n u COVID-19 ligos (koronaviruso infekcijos) valdymo priemonių organizuojant ir atliekant patikrinimus tvarkos aprašą (pridedama).

Pirmininkas	Šarūnas Keserauskas

PATVIRTINTA

Lietuvos Respublikos

konkurencijos tarybos pirmininko

2021 m. gegužės 12 d.

įsakymu Nr. 2V-30

COVID-19 LIGOS (KORONAVIRUSO INFEKCIJOS) VALDYMO PRIEMONIŲ ORGANIZUOJANT IR ATLIEKANT PATIKRINIMUS TVARKOS APRAŠAS

I SKYRIUS

BENDROSIOS NUOSTATOS

1.	COVID-19 ligos (koronaviruso infekcijos) valdymo priemonių organizuojant ir atliekant patikrinimus tvarkos aprašas (toliau – Aprašas) reglamentuoja prevencinių priemonių taikymo tvarką karantino ir (ar) ekstremalios situacijos Lietuvos Respublikos teritorijoje laikotarpiu organizuojant ir atliekant Lietuvos Respublikos konkurencijos tarybos (toliau – Konkurencijos taryba) patikrinimus pagal Lietuvos Respublikos konkurencijos 25 straipsnio 1 dalies 1 punktą ir, su atitinkamais pakeitimais, dokumentų peržiūrą pagal Lietuvos Respublikos mažmeninės prekybos įmonių nesąžiningų veiksmų draudimo įstatymo 9 straipsnio 1 dalies 1 punktą (toliau – Patikrinimai). Šiuo Aprašu siekiama užkirsti kelią COVID-19 ligos (koronaviruso infekcijos) plitimui Patikrinimų metu.

2.	Aprašas patvirtintas atsižvelgiant į nepalankią epidemiologinę situaciją ir paskelbtą ekstremalią situaciją ir (ar) karantiną Lietuvos Respublikoje dėl COVID-19 ligos (koronaviruso infekcijos) bei atsižvelgiant į valstybės lygio ekstremaliosios situacijos operacijų vadovo sprendimus ir Sveikatos apsaugos ministerijos rekomendacijas.

3.	Aprašas taikomas Konkurencijos tarybos valstybės pareigūnams, valstybės tarnautojams ir darbuotojams, dirbantiems pagal darbo sutartis (toliau kartu – darbuotojai), įgaliotiems atlikti atitinkamą Patikrinimą (toliau – pareigūnai) tikrinamų ūkio subjektų (toliau – Įmonių) patalpose bei kitiems Konkurencijos tarybos darbuotojams, nurodytiems šiame Apraše. Aprašas taip pat taikomas pareigūnų pasitelktiems specialistams, ekspertams ir (ar) policijos pareigūnams.

II SKYRIUS

BENDRIEJI PREVENCINIŲ PRIEMONIŲ REIKALAVIMAI

4.	Patikrinimuose negali dalyvauti pareigūnai, turintys ūmių viršutinių kvėpavimo takų infekcijų požymių (pvz., karščiavimas, kosulys, pasunkėjęs kvėpavimas ir pan.).

5.	Patikrinimuose negali dalyvauti pareigūnai, kuriems privaloma izoliacija, izoliacijos laikotarpiu.

6.	Pareigūnai, kuriems pasireiškia ūmių viršutinių kvėpavimo takų infekcijų požymiai (pvz., karščiavimas, kosulys, pasunkėjęs kvėpavimas ir pan.) darbo metu (vykstant į Patikrinimą ar Patikrinimo metu), privalo nedelsiant izoliuotis nuo kitų Patikrinimo grupės pareigūnų ir Įmonės darbuotojų ir atstovų ir nedelsiant turi vykti namo, bei nedelsdami privalo informuoti Patikrinimo grupės vadovą, konsultuotis Karštąja koronaviruso linija tel. 1808 arba susisiekti su savo šeimos gydytoju konsultacijai. Tokiu atveju dėl tolesnės Patikrinimo eigos sprendimą priima Patikrinimo grupės vadovas.

III SKYRIUS

PREVENCINĖS PRIEMONĖS ORGANIZUOJANT PATIKRINIMĄ IR VYKSTANT Į PATIKRINIMĄ

7.	Konkurencijos tarybos administracija užtikrina pakankamą asmeninių apsaugos ir kitų būtinųjų priemonių aprūpinimą pareigūnams prieš Patikrinimą: veido kaukės, respiratoriai, vienkartinės pirštinės, dezinfekuojančios servetėlės, rankų dezinfekcinis skystis, termometras kūno temperatūrai matuoti (termometras kiekvienos Patikrinimo grupės vadovui), kanceliarinės priemonės (rašikliai, lapeliai užrašams, bloknotas, segiklis, USB atmintinės ir kt.), šiukšlių maišai (surišami) ir kt.

8.	Patikrinimus organizuojančios grupės vadovas, sudarydamas Patikrinimų grupes, pagal galimybes planuoja kuo mažesnį Patikrinimo grupės narių skaičių, tačiau kiekviena Patikrinimo grupė turi turėti pakankamą pareigūnų skaičių, kad užtikrintų, jog būtų pasiekti Patikrinimo tikslai ir Patikrinimas įvyktų per kuo trumpesnį laiką.

9.	Konkurencijos taryba sudaro galimybes pareigūnams atlikti COVID-19 ligos (koronaviruso infekcijos) testą ne anksčiau nei 48 val. prieš Patikrinimą. Patikrinime dalyvaujantiems pareigūnams rekomenduojama prieš Patikrinimą atlikti tokį testą.

10.	Iki Patikrinimo dienos, kiekvienas pareigūnas turi pasiimti iš Konkurencijos tarybos administracijos pakankamą kiekį asmeninių apsaugos priemonėmis ir būtinų kanceliarinių priemonių. Tinkamų asmeninių apsaugos ir būtinų kanceliarinių priemonių neturintys pareigūnai negali dalyvauti Patikrinime.

11.	Lengvuosiuose automobiliuose, kuriais vykstama į Patikrinimo vietą ar iš jos, pareigūnai privalo būti ne didesnėmis nei 2 pareigūnų grupėmis (naudojantis pavėžėjimo ar taksi paslauga, vairuotojas į šį skaičių neįskaičiuojamas). Lengvuosiuose automobiliuose neturi būti pareigūnų iš skirtingų Patikrinimo grupių.

12.	Grupėmis ar individualiai, kai naudojamasi pavėžėjimo ar taksi paslauga, vykdami į Patikrinimo vietą ar iš jos pareigūnai privalo dėvėti nosį ir burną dengiančią apsaugos priemonę (veido kaukes, respiratorius ar kitas priemones). Tokios kelionės metu rekomenduojama laikytis rankų higienos, t.y. dezinfekuoti rankas bent jau prieš kelionę ir po kelionės, vykti tiesiogiai į Patikrinimo vietą, jei yra tokios galimybės.

IV SKYRIUS

PREVENCINĖS PRIEMONĖS PATIKRINIMO METU

13.	Patikrinimo metu Įmonės patalpose pareigūnai įsipareigoja/privalo:

13.1.	dėvėti nosį ir burną dengiančias apsaugos priemones (veido kaukes, respiratorius ar kitas priemones), vienkartines pirštines Apraše nurodytais atvejais. Veido kaukės keičiamos kai sudrėksta, bet ne rečiau kas 4 valandas. Respiratoriai FFP2, N95 keičiami kai jie užsiteršia, kai per jį tampa sunku kvėpuoti, bet ne rečiau nei kas 4 val.;

13.2.	laikytis teisės aktais nustatyto minimalaus atstumo nuo kitų pareigūnų, Įmonės darbuotojų ir atstovų bei kitų asmenų (pavyzdžiui, karantino laikotarpiu laikytis ne mažesnio kaip 2 metrų atstumo);

13.3.	vengti tiesioginio fizinio kontakto su kitais pareigūnais, Įmonės darbuotojais ir atstovais bei kitais asmenimis (rankų paspaudimų, ir pan.);

13.4.	laikytis asmeninės higienos: kuo dažniau plauti rankas muilu ir šiltu tekančiu vandeniu; jei nėra galimybės nusiplauti rankų, dezinfekuoti jas specialiomis rankų dezinfekcinėmis priemonėmis; vengti liesti neplautomis rankomis veidą, akis, nosį, burną ir kt.; laikytis kosėjimo ir čiaudėjimo etiketo (kosėti ar čiaudėti prisidengus vienkartine servetėle arba į sulenktos alkūnės vidinę pusę).

14.	Prieš įeinant į Įmonės patalpas, Patikrinimo grupės pareigūnai turi dezinfekuoti rankas dezinfekciniu skysčiu. Patikrinimo grupės vadovas turi pamatuoti savo ir kitų Patikrinimo grupės pareigūnų kūno temperatūrą.

15.	Patikrinimo grupės vadovas turi turėti pakankamą kiekį asmeninių apsaugos priemonių (veido kaukių, dezinfekcinio rankų skysčio), kad, esant poreikiui ar būtinybei, galėtų pasiūlyti tiesiogiai Patikrinimo veiksmuose dalyvaujantiems Įmonės darbuotojams ir atstovams.

16.	Patikrinimo metu pareigūnai naudoja savo turimas asmenines apsaugos priemones ir kanceliarines priemones. Pareigūnai nesidalina šiomis priemonėmis nei tarpusavyje, nei su Įmonės darbuotojais ir atstovais, išskyrus Aprašo 15 punkte numatytus atvejus.

17.	Patikrinimo grupės vadovas paprašo Įmonės darbuotojų ir atstovų suteikti laisvą patalpą (-as) (posėdžių salę (-es) ar kitą patalpą (-as)) Patikrinimui atlikti, kad būtų galima išlaikyti minimalų atstumą nuo visų patalpose esančių asmenų ir kurią būtų galima vėdinti (atidaryti langus), jei tokia galimybė yra.

18.	Įmonės patalpos, kuriose dirba Patikrinimo grupės pareigūnai, vėdinamos ne rečiau nei bent 1 kartą per valandą, jei yra tokia galimybė (10 min. atverti langus arba keletą minučių padaryti patalpose skersvėjį).

19.	Patikrinimo grupės vadovas supažindina, pasirašytinai įteikiant šio Aprašo atmintinę, ir informuoja Įmonės atstovus apie COVID-19 ligos (koronaviruso infekcijos) prevencijos priemones, kurios bus taikomos Patikrinimo metu. Patikrinimų grupės vadovas paprašo informuoti ir supažindinti Įmonės atstovą apie Įmonėje taikomas prevencines priemones. Įmonės prevencinių priemonių laikomasi tiek, kiek jos neprieštarauja Patikrinimo tikslui ir eigai, tačiau nepažeidžiant privalomų teisės aktų reikalavimų dėl prevencinių priemonių taikymo (pavyzdžiui, Aprašo 13 ir 18 punktai).

20.	Patikrinimų grupės vadovas Patikrinimo veiksmus organizuoja taip, kad kuo daugiau pareigūnų laikytųsi saugaus atstumo vienas nuo kito ir/ar Įmonės darbuotojų ir atstovų (karantino metu - daugiau nei 2 metrų atstumu) ar nekontaktuotų.

21.	Patikrinimo grupės vadovas gali reikalauti, kad Įmonė ir jos atstovai laikytųsi galiojančių ir privalomų COVID-19 ligos (koronaviruso infekcijos) plitimo prevencijos priemonių, t.y. dėvėtų nosį ir burną dengiančias apsaugos priemones, laikytųsi minimalaus atstumo nuo kitų asmenų, vėdintų patalpas.

22.	Pareigūnai privalo dėvėti vienkartines pirštines atlikdami darbo vietos, daiktų (popierinių dokumentų, stalų, ir kt.) ir Įmonės ir jos darbuotojų įrenginių (kompiuterių, telefonų, planšečių ir kitų įrenginių) tikrinimą ir peržiūrą. Po kiekvieno tokio tikrinimo ir peržiūros Pareigūnai privalo plauti rankas arba jas dezinfekuoti pasikeisdami vienkartines pirštines.

23.	Tikrinimo ir peržiūros metu Įmonės ir jos darbuotojų įrenginiai yra nuvalomi dezinfekuojančiomis servetėlėmis, kai jie yra paimami peržiūrai ir kai grąžinami.

24.	Patikrinimo metu pareigūnai jų liečiamus paviršius dezinfekuoja kuo dažniau.

25.	Pareigūnai turi teisę išeiti iš Įmonės patalpų ir į jas grįžti, laikantis šiame Apraše nurodytų prevencinių priemonių ir prieš tai informavę Patikrinimo grupės vadovą.

26.	Panaudotos asmeninės apsaugos priemonės ir kitos priemonės dedamos į atskirus šiukšlių maišus, kuriuos pasiima Patikrinimų grupės vadovas išvykdamas iš Įmonės patalpų.

27.	Faktinių aplinkybių užfiksavimo protokole pažymimos aplinkybės dėl informavimo apie prevencines priemones ir jų laikymosi (kaukių dėvėjimo, atstumo laikymosi, patalpų vėdinimo ir kt.).

V SKYRIUS

BAIGIAMOSIOS NUOSTATOS

28.	Konkurencijos tarybos pareigūnai ir darbuotojai asmeniškai atsako už Aprašo nuostatų laikymąsi.

29.	Už asmens apsaugos ir kitų būtinųjų priemonių užtikrinimą atsakingas Konkurencijos tarybos administracijos direktorius ir už turto apsaugą atsakingas darbuotojas.